‘নিলামে’ চড়লেন সিপিএম নেতা গৌতম দেবের পুত্র সপ্তর্ষি। তাঁকে ‘কিনে নিলেন’ তৃণমূল নেতা নির্বেদ রায়ের ছেলে নির্বাণ। অবশ্য কোনও আর্থিক লেনদেন নয়। গোটা নিলাম প্রক্রিয়াই কাল্পনিক। 
প্রেসিডেন্সি বিশ্ববিদ্যালয়ের মাঠে প্রত্যেক বছরই আইপিএলের ধাঁচে ‘প্রেসিডেন্সি ইউনিভার্সিটি ক্রিকেট লিগ’ (পিইউসিএল) হয়। খেলেন বর্তমান ছাত্র এবং প্রাক্তনীরা। দলগুলির নামও বেশ অভিনব। এক্সট্রিম ব্লাস্টার্স, ইয়ার্ড কিংগ্‌স, প্রেসিডেন্সি রাইজিং স্টার্স-সহ ছ’টি দল অংশগ্রহণ করছে এই প্রতিযোগিতায়। স্নাতকোত্তর বিভাগের অর্থনীতির ছাত্র নির্বাণ প্রেসিডেন্সি এক্সট্রিম ব্লাস্টার্স দলের মালিক তথা অধিনায়ক। প্রতিযোগিতার নিলামে তিনিই কিনে নিয়েছেন বিশ্ববিদ্যালয়ের প্রাক্তনী সপ্তর্ষিকে। সোমবার থেকে শুরু হচ্ছে পাঁচদিনব্যাপী এই প্রতিযোগিতা। প্রতিটি খেলা ১২ ওভারের। নির্বাণ-সপ্তর্ষির দলের প্রথম খেলা আগামী মঙ্গলবার। 
বিশ্ববিদ্যালয় সূত্রে জানা গিয়েছে, পিইউসিএল ছাড়াও প্রত্যেক বছর প্রাক্তনীদের সঙ্গে বর্তমান পড়ুয়াদের একটি ক্রিকেট ম্যাচ হয়। গত বছর সেই খেলায় বাঁহাতি ফাস্ট বোলার সপ্তর্ষির বলে দু’টি ওভার বাউন্ডারি মেরেছিলেন নির্বাণ। কিন্তু ম্যাচ জিততে যখন তিন রান বাকি তখন সপ্তর্ষির বলেই বোল্ড হয়ে যান তিনি। তখন থেকেই দু’জনের সম্পর্ক খুব ভাল। নির্বাণ বলেন, ‘‘দাদা খুব ভাল বোলার। তাই শুরু থেকেই ওকে দলে চেয়েছিলাম।’’ 
পিইউসিএলের নিলাম হয় গত ২৩ ফেব্রুয়ারি। বিশ্ববিদ্যালয় ক্যাম্পাসে একটি মঞ্চের উপর ছ’টি টেবিলে ছ’টি দলের অধিনায়ক এবং ম্যানেজারের বসার জায়গা করা হয়েছিল। নিলাম পরিচালনা করার জন্য ছিলেন একজন সঞ্চালক। প্রত্যেক দলকে দেওয়া হয়েছিল দু’হাজার করে পয়েন্ট। শর্ত, সেই পয়েন্ট কাজে লাগিয়ে দেড়শোজন সম্ভাব্য খেলোয়াড়ের (২০ জন প্রাক্তনী) মধ্যে থেকে অন্তত ১৪ জন খেলোয়াড়কে কিনতে হবে। প্রত্যেক খেলোয়াড়ের ‘বেস পয়েন্ট’ ৩০। অন্য একটি দলের সঙ্গে রেষারেষির মধ্যে দিয়ে ৭৫ পয়েন্ট খরচ করে সপ্তর্ষিকে কিনে নেন নির্বাণ। সবচেয়ে দামি খেলোয়াড় বিক্রি হয়েছেন ৮১৫ পয়েন্টে। নিলামের আগে ছাত্র সংসদের ‘গভর্নিং বডি’র ক্রীড়া সংক্রান্ত কমিটি ছ’টি দলের মালিক তথা অধিনায়কদের বেছে নিয়েছিল। 
নির্বাণ বলেন, ‘‘মমতা বন্দ্যোপাধ্যায় কোনওদিনই রাজনৈতিক রং দেখে কাজ করেননি। আমরা তো তাঁরই অনুগামী। ক্রিকেটের মাঠে আমরা সকলে এক।’’ সপ্তর্ষির বক্তব্য, ‘‘আমি খেলার ব্যাপারে আগ্রহ প্রকাশ করে অনলাইনে ফর্ম ভরেছিলাম। নির্বাণ ভাল ছেলে। ওর দলে সুযোগ পেয়ে ভাল লাগছে। এর সঙ্গে তো রাজনীতির কোনও সম্পর্ক নেই।’’